पिछले दिनों कैराना की पलायन-कथा के सामने आने के बाद इस संकट की ओर ध्यान गया। हालाँकि दुष्ट राजनीति ने कैराना के संकट को एक सांप्रदायिक संकट के रूप मे पेश करने और उसका चुनावी लाभ लेने की कोशिश की, लेकिन विराट झूठ को भेद कर जो तथ्य सामने आए उनसे यह तो जाहिर हो ही गया कि कस्बों में सांस्कृतिक अस्मिता ही नहीं बल्कि, जीवन भी खतरे में है। उनकी सामाजिक सरंचना गाँव जैसी नहीं होती, जिसमें अपने आप को बचाने की आंतरिक ताकत होती है। दूसरी तरफ, उन्हें वे सुविधाएँ प्राप्त नहीं होतीं जो शहरों को होती हैं और जिनके होने पर ही किसी शहर का होना संभव होता है।